ভারতীয়রা পর্যাপ্ত ছুটি পান না। ছুটির অভাবে ঠিক সময় বেড়াতে যেতে পারেন না তাঁরা। একথা তো আর ভারতীয়দের কাছে নতুন করে বলার কিছু নেই। প্রত্যেকেই হাড়ে হাড়ে অনুভব করেন এই যন্ত্রণা। বহু সময় বেড়াতে যাওয়ার সমস্ত আয়োজন করেও তা বাতিল করতে হয় কাজের চাপে। সম্প্রতি এক্সপিডিয়া নামে একটি অনলাইন ট্রাভেল কোম্পানি একটি সমীক্ষা করে। সমীক্ষার ফলাফল বলছে ভারত হল পৃথিবীর চতুর্থ ‘ভেকেশন ডিপ্রাইভড কান্ট্রি’ অর্থাৎ ছুটি নেওয়ার সুযোগ থাকলেও বহু ক্ষেত্রে ছুটি নিতে চান না বা পারেন না ভারতীয়রা। দেখা গিয়েছে ৭১ শতাংশ ভারতীয় হয় তাঁদের ছুটির পরিকল্পনা বাতিল করেছেন অথবা পিছিয়ে দিয়েছেন কাজের চাপে। 
অথচ মজার বিষয় হল, সমীক্ষায় দেখা গিয়েছে যে অধস্তন কর্মীদের ছুটি নেওয়ার ব্যাপারে কিন্তু সম্মতি রয়েছে ৭৭ শতাংশ বসেদের। এবছর এই সমীক্ষাটি করা হয় ১২ সেপ্টেম্বর থেকে ২৯ সেপ্টেম্বরের মধ্যে। মোট ২৮টি দেশে প্রায় ১০০০ জন কর্মজীবীদের নিয়ে হয় এই সমীক্ষা। দেখা গিয়েছে, ৬৩ শতাংশ ভারতীয় যত সংখ্যক ছুটি তাঁদের পাওনা তার থেকে কম দিন ছুটি নেন। আবার ৪০ শতাংশ ভারতীয় তাঁদের ছুটিটা সম্পূর্ণভাবে উপভোগ করতে পারেন না কাজের চাপে। তাছাড়া ২১ শতাংশ ভারতীয় মনে করেন ছুটি পাওনা থাকলেও ছুটি না নিলে বসের নেকনজরে পড়া যায়। 
আরও পড়ুন
কেরল বেড়াতে গিয়ে ঠিক কতটা সাহসী হলেন শিখা? 
২০১৭ সালে লম্বা লম্বা ছুটি, তালিকা দেখে নিন
এই সব বিবিধ কারণেই ভারতীয়রা সামগ্রিকভাবে ছুটির আনন্দ থেকে বঞ্চিত হয়ে পড়ছেন। আর পৃথিবীর ২৮টি দেশের মধ্যে ছুটিবিহীন দেশ হিসেবে চতুর্থ স্থানে চলে এসেছে ভারত। অথচ এদেশের মানুষের ভ্রমণপিপাসু বলে প্রচণ্ড নামডাক রয়েছে। কিন্তু সাম্প্রতিক সময়ে প্রতি বছরই লাফিয়ে লাফিয়ে বাড়ছে ছুটিবঞ্চিত হওয়ার প্রবণতা। আর সঙ্গে সঙ্গে বাড়ছে স্ট্রেস ও স্ট্রেসজনিত রোগ।